钦定古今图书集成/明伦汇编/闺媛典/第027卷 > 皇清 > 刘曾唯妻冯氏
## 钦定古今图书集成/明伦汇编/闺媛典/第027卷 > 皇清 > 刘曾唯妻冯氏

按《开封府志》：“冯氏，汴人，颍州刘曾唯妻行一。性至孝，父家故贫，女助其母针纫井臼，兼提携诸弟妹。虽弱不胜衣，恐伤亲力，一切皆身任之。父得危证，女侍汤药不解带，交睫者三十六日，祈天愿以身代，父竟愈。及归，刘颍去汴六百里，无媵侍，独父送之，女念母哭于途，别父哭于室，而翁姑又前后异居，分爨与其婿” ，田租少许以糊口。家庭参商，日有繁言。氏以事父母者事翁姑，曲折调和，无所不至，勤俭较前尤甚，俾夫得专志于书，宗族咸啧啧谓可为“新妇法。” 以道远不能侍父母，于翁姑又不能诚感，竟郁郁苦心而死。死之时，年二十有五，颍汴之人无不哀之。